《南埜书怀》
宋代·金君卿

险途吁可憎，浅俗寖浇竞。
进物莫若利，趋时不如佞。
吾道何由亨，谗人方丑正。
予生与时戾，所赋得刚劲。
力古耻浮文，论经斥非圣。
强勉悦时事，难乎易天性。
木舌不卷柔，枯株微荫映。
沿回避风波，进退触机穽。
八载脱流铨，恩与万家令。
移官瘴岭下，亲闱阻温清。
南荒地多暑，岚氛午犹暝。
因思古令尹，舒惨系民命。
士元都下治，汲黯辞以病。
几欲慕伊人，去就得非轻。
虽然万夫长，亦足观以政。
升进由渐阶，因穷亦前定。
所以勤吏术，敺民一其行。
澄清疏浚源，披攘塞邪径。
吏手不得纵，奸豪无敢横。
训染所难入，未免加笞榜。
宿黠殊欲悛，良民适相庆。
仅慰百里心，莫耸四海听。
世人重苟且，耳目非卓敻。
庸儿难共议，宁与智者争。
咄哉蝇虫癡，不喜圭玉莹。
尔舌徒扬箕，吾心本如镜。
质诸古圣贤，周孔与杨孟。
当时穷达间，犹不免讥评。
况於吾从者，得谤适为幸。
丈夫抱事业，力行以待聘。
神龙潜于渊，不耻群蛙黾。
骐骥絷于野，无嫌困泥泞。
一旦亨天衢，挺身立朝廷。
礼义张国维，威福尊君柄。
接武臯夔际，致主勋华盛。
名将日月垂，功与天地并。
彼已乌足论，攄怀成笑咏。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。